
Fenntartható-e a biztonság a válság után a transzatlanti térségben?

A bipoláris rendszer megszűnése után a biztonság, mint komplex jelenség átlényegült. Mivel az ellenség megszűnt, a katonai szempontok helyett inkább a gazdasági tényezők kerültek előtérbe a biztonság fenntartásával kapcsolatban. A kiszámítható fenyegetést, a kiszámíthatatlan kockázatok váltották fel, amelyeknek elhárítása koránt sem könnyű feladat.
Felszínre törtek olyan kihívások, mint például a bukott államok problémája, a terrorizmus, szervezett bűnözés, a kibertámadások, az energiáért folytatott harc, vagy éppen az eladósodottság. Ezekre az új fenyegetésekre ma már nem lehet kizárólag katonai eszközökkel válaszolni.
A védelemgazdaság segíthet az országot felkészíteni a fenyegetésekre, így a gazdasági biztonság fenntartható, azaz működőképes tud lenni az adott ország.
A 2008-ban kirobbanó gazdasági világválság, negatív hatással volt a fejlődő, valamint a fejlett országokra egyaránt. Sőt utóbbit a vizsgált adatok szerint jobban megviselte a recesszió.
A fejlődő világ országait kisebb mértékben érintette a válság, így ezek a nemzetek többet tudtak a védelmükre fordítani.
A Nyugat megszorító intézkedésekkel próbálta megőrizni a jóléti államok helyzetét, ehhez azonban a közkiadásokhoz kellett nyúlnia a kormányoknak, amely a védelmi szektorra volt nagy hatással.
Ez az ellentét egy nyugatról kelet felé irányuló erő-átrendeződést generált.
Vajon tényleg csak a gazdasági világválság miatt történt ez?
A nehézségekkel küzdő transzatlanti térségben, jelen levő két szervezet: az Észak-atlanti Szerződés Szervezete, valamint az Európai Unió tevékenysége a 90-es évektől napjainkig választ fog adni erre a kérdésre.
A két közösség közti együttműködés elengedhetetlen. A rövid távú intézkedések csak elfedik a problémákat, ebben az esetben hosszú távú tervekre van szükség, amelynek fejlesztésén folyamatosan dolgoznak az euro-atlanti régióban.
Sajátos elképzelésem, - amely kissé utópisztikusnak tűnhet – egy megoldási kísérlet lesz a sok közül. Az én modellem alapját az Afganisztánban működő Tartományi Újjáépítési Csoportok szervezeti felépítése, működése adta. Ezt megpróbálom átvetíteni a transzatlanti térség két szervezetének biztonság- és védelempolitikájára. Ennek segítségével egy a gyakorlatban is létező együttműködési modell jöhet létre valódi hadsereggel, amely képes lehet egyszerre, egy helyen, együtt rövid idő alatt, költséghatékonyabban a biztonságot fenntartani a transzatlanti térségben az elkövetkező évtizedekben.
 



